མདོར་ན་ཁམས་ནི་མཚན་ཉིད་རིག་པས་ཁས་འཆེས་ཚུལ་ལྟར་ན་བོན་ནམ་བསམ་མནོའི་ཤེས་རྒྱུ་ཡོད་པའི་ཤེས་བྱ་ཐམས་ཅད་ལ་འཇུག་ཆོག་པ་ཡིན།དེ་ལྟར་ཡིན་ཚུལ་ནི།གཞི་དང་ལམ་འབྲས་འབུས་བུའི་ཁམས་ཞེས་པས།གནས་ལུགས་དང་།ས་ལམ་ཐམས་ཅད།འབྲས་བུ་ཐམས་ཅད་འདུས་ཡོད།ཡང་ཁམས་དྲུག་ལྡན་ཅེས་པས།ནམ་མཁའ།འབྱུང་བ་བཞི།ཡེ་ཤེས་ཁམས་ཞེས་བསྟན།དེ་བཞིན་ཁམས་བཅོ་བརྒྱད་ཅེས་པས།གཟུགས་སྒྲ་དྲི་རོ་རེག་བྱ་བོན་དང༌།དེ་འཛིན་ཤེས་པ་དྲུགདེ་དག་རྟེན་སའི་དབང་གཟུགས་དྲུག་བཅས་བསྟན།རྒྱ་ཆེ་ཁམས་ནི་གསུམ་གྱི་མཛོད་ཅེས་པ།སེམས་དང་དབང་པོ་གང་ཟག་གསུམ་བསྟན།ཡང་ཁམས་གསུམ་ཅེས་པས།འདོད་ཁམས།གཟུགས་ཁམས།གཟུགས་མེད་ཁམས་བཅས་གསུམ་བསྟན།ཡང་ཡོད་ཁམས་དང་མེད་ཁམས་ཅེས་པ་བསམ་བཟང་སྲིད་པ་འདོད་པ་དང་བསམ་ངན་བརླག་པར་འདོད་པ་བཅས་བསྟན།མདོར་ན་ཐམས་ཅད་སྐྱ་སྔོ་གསེས་པ་ལྟ་བུ་ཕྱོགས་གཅིག་ཏུ་སྤུངས་པ་མིན་ཀྱང༌།ཁམས་ཞེས་པའི་ཐ་སྙད་འདི་ཆོས་དང་འཇིག་རྟེན་གང་ཐད་ནས་བཀོལ་སྤྱོད་འདྲ་མིན་ཞིག་བྱས་ཡོད་ཚུལ་སྐོར་གཞུང་སོ་སོ་ནས་གང་བཤད་པ་དང་ནང་དོན་ཅི་ཞིག་འབྱུང་མིན་སྐོར་ལ་ཕྲན་བུ་ཞིག་བཤད་ཁུལ་བྱས་པ་ཡིན།